Lietuvos jaunųjų advokatų asociacija

Lietuvos jaunųjų advokatų asociacija (LJAA) - Lietuvos teisinė organizacija, vienijanti jaunuosius advokatus, Lietuvos advokatūros sistemos dalis, Europos jaunųjų advokatų asociacijos (EYBA) bei International Young Lawyers Association (AIJA) narė.

 Istorija 
1994 m. kovo 17 d. buvo įregistruoti LJAA įstatai (Lietuvos advokatų tarybos protokolu Nr. 18). LJAA buvo įsteigta atsižvelgiant į Europos šalių praktiką steigti jaunųjų advokatų asociacijas. Tais pačiais metais LJAA buvo priimta EYBA nare. LJAA tampriai bendradarbiavo su Londono jaunųjų advokatų grupe (London Young Solicitors Group) pagal „EYBA twinning“ () programą. Šios programos pagrindu 1994–1995 m. buvo organizuojami susitikimai, seminarai Londone bei Vilniuje, apsikeičiant jaunųjų advokatų delegacijomis iš Lietuvos bei Londono. 

2000 m. kovo 31 d. LJAA narių visuotiniame susirinkime buvo nuspręsta įregistruoti Visuomeninę organizaciją Lietuvos jaunųjų advokatų asociaciją. 2000 m. liepos 28 d. Klaipėdoje įvyko Visuomeninės organizacijos Lietuvos jaunųjų advokatų asociacijos steigiamasis susirinkimas. 2000 m. rugpjūčio 23 d. įregistruota Visuomeninė organizacija Lietuvos jaunųjų advokatų asociacijaLietuvos Respublikos teisingumo ministro įsakymu Nr.117-V. Ji yra LJAA teisių perėmėja ir veiklos tęsėja. 

2005 m. pradžioje Juridinių asmenų registre buvo įregistruota nauja LJAA įstatų redakcija. Tuo baigėsi LJAA statuso pakeitimo iš visuomeninės organizacijos į asociaciją procesas, kuris buvo reikalingas dėl pasikeitusių įstatymų reikalavimų.

 Tikslai 
Lietuvos jaunųjų advokatų asociacijos tikslai yra skatinti teisinį išsilavinimą, ypač ilgalaikes organizacijos narių studijas, padėti ugdyti organizacijos narių praktinius įgūdžius, kelti kvalifikaciją, atstovauti organizacijos narių interesams įvairiose institucijose, platinti informaciją organizacijos narių tarpe apie įvairius Europos jaunųjų advokatų asociacijų rengiamus susitikimus, konferencijas, seminarus.

 Veikla 
Lietuvos jaunųjų advokatų asociacija rengia teisinio pobūdžio paskaitas, seminarus, diskusijas bei kursus, leidžia laikraščius ir kitus informacinius leidinius teisine tematika, remia ir plečia teisininkų ryšius, supažindinant su kitomis teisinėmis sistemomis ir kitų šalių teisine praktika, atstovauja organizacijos nariams Lietuvos advokatų taryboje ir kituose teisininkų bei kitų profesijų organizacijose ir institucijose, teikia pasiūlymus Seimui, LR Vyriausybei ir kitoms valstybės valdžios ir valdymo institucijoms dėl teisės aktų, tiesiogiai ar netiesiogiai reglamentuojančių LJAA narių veiklą.

 Valdymas 

LJAA valdymo organai yra Visuotinis narių susirinkimas, Valdyba ir Prezidentas. Valdybą sudaro 7 nariai (įskaitant Prezidentą);  renkami Visuotiniame narių susirinkime 2 metų kadencijai iš LJAA narių. Valdyba savo kadencijos laikotarpiui iš savo narių renka viceprezidentą, generalinį sekretorių ir iždininką.

2025 m. birželio 27 d. LJAA visuotinio narių susirinkimo metu išrinkta nauja valdyba (2025-2027 m. kadencijai). Prezidentu ir valdybos pirmininku išrinktas advokatas Antanas Jonikaitis. Valdybos nariais išrinkti advokato padėjėja Eglė Šiugždinytė, advokatai Santa Černiūtė, Lina Alksnienė, Julija Kalpokienė, Justė Stonkutė ir Vincentas Zabulis. 

 Šaltiniai 

 Nuorodos 
 Oficiali Lietuvos jaunųjų advokatų asociacijos tinklavietė 

Kategorija:Lietuvos asociacijos
Kategorija:Lietuvos teisinės organizacijos
Kategorija:Lietuvos jaunimo organizacijos
Kategorija:Advokatų organizacijos